1.

henstiller, at Rådet og næstformanden for Kommissionen/Unionens højtstående repræsentant for udenrigsanliggender og sikkerhedspolitik: a) gentager sin stærke støtte til Ukraines territoriale integritet, suverænitet og uafhængighed inden for landets internationalt anerkendte grænser; yder al nødvendig materiel, militær, finansiel og humanitær bistand til Ukraine og forbereder sig på så vidt muligt at bidrage til genopbygningen af landet efter krigen, da demokrati og frihed afhænger af velstand og økonomisk stabilitet; etablerer et retligt instrument, der gør det muligt at konfiskere indefrosne russiske aktiver og midler og anvende dem til erstatninger til og genopbygning af Ukraine; b) bygger videre på den beslutsomhed og enhed, der blev udvist i begyndelsen af krigen mod Ukraine, og hurtigst muligt lever op til det fælles ambitionsniveau; gør reelle fremskridt i udenrigspolitikken og forsvarssamarbejdet på EU-plan som udtrykt i Versailles-erklæringen og Rådets konklusioner af 24. og 25. marts 2022; c) erklærer sig enige i, at HR/NF bør være til stede ex officio i nogle forhandlingsformater, som EU's medlemsstater har påbegyndt eller fører an i; d) indfører afstemning med kvalificeret flertal på visse udenrigspolitiske områder, således som det allerede er fastsat i traktaterne, f.eks. vedtagelsen af EU's personlige sanktionsordninger, og stræber efter at udvide afstemning med kvalificeret flertal til udenrigspolitikken i Rådet for at øge effektiviteten af EU's udenrigspolitik; e) sikrer, at medlemsstaterne overholder principperne i traktaterne, navnlig artikel 24 i TEU, hvori det bemærkes, at »medlemsstaterne støtter aktivt og uforbeholdent Unionens udenrigs- og sikkerhedspolitik i en ånd af loyalitet og gensidig solidaritet«; f) gør hurtigt fremskridt med hensyn til at etablere en forsvarsunion med mere ambitiøse mål på kort, mellemlang og lang sigt ved at implementere konkrete aktioner fastsat i det strategiske kompas, som kan tjene som udgangspunkt for gennemførelsen af et fælles EU-forsvar i overensstemmelse med bestemmelsen i artikel 42, stk. 2, i TEU; g) intensiverer samarbejdet med ligesindede partnere i hele verden, navnlig med transatlantiske NATO-allierede, for at bevare den stærkest mulige enhed i forsvaret af den regelbaserede verdensorden og dermed fremme og forsvare fred, demokratiske principper og respekt for menneskerettighederne og sikre, at økonomisk afhængighed ikke går forud for forsvaret af menneskerettighederne og de værdier, som Unionen står for; navnlig lægger særlig vægt på et sådant samarbejde med landene i det globale syd og udnytter udviklingssamarbejdet og Global Gateway-strategien med henblik herpå; understreger behovet for internationalt samarbejde om fødevaresikkerhedsspørgsmål; h) opretter et egentligt forsvarsministerråd i EU; i) gør Unionens strategiske autonomi til et overordnet mål på alle områder og indtager en grundlæggende og holistisk tilgang til Unionens udenrigs-, sikkerheds- og forsvarspolitik og optræden udadtil for at give den mulighed for at handle alene, når det er nødvendigt, og sammen med partnere, når det er muligt, og dermed sætte den i stand til at spille en vigtig rolle på den internationale scene; skaber redskaber til at modvirke økonomisk tvang og hurtigst muligt opnå fødevaresuverænitet og fuld energiforsyningssikkerhed for at mindske energiafhængigheden; yderligere sikrer, at forsyningskæderne er diversificerede for at imødegå strategisk afhængighed af råstoffer; i denne forbindelse sikrer, at der også er gensidighed i investerings- og handelspolitikken; j) samarbejder med allierede og partnere om at tackle de sekundære konsekvenser af Ruslands aggression mod Ukraine, herunder fødevaresikkerhed i tredjelande, navnlig i EU's nabolande; k) bekæmper og imødegår propaganda- og desinformationskampagner i Unionen og dens nabolande og sætter skub i samarbejdet med partnere i EU-kandidatlande og potentielle kandidatlande og rundt om i verden, herunder ved hurtigst muligt at etablere de nødvendige juridiske og tekniske kapaciteter til at gøre dette med henblik på at imødegå ondsindet udenlandsk indblanding, såsom russisk indblanding forud for og under dets aggressionskrig mod Ukraine; styrker kapaciteten i EU-Udenrigstjenestens East StratCom-taskforce; anlægger en proaktiv, flersproglig og strategisk kommunikationsstrategi;